Lyk in kattebak van vermeende rowers se motor gekry | Netwerk24
Deur Lynn Williams 14 November 2019 11:10
Rowers wat Woensdag in Uitenhage in 'n wilde skietery met die polisie betrokke was, het 'n man se lyk in hul motor se kattebak gehad.
Die polisie het dié ontdekking gemaak toe hulle die vermeende rowers se motor ná 'n jaagtog en oor-en-weer-skietery deursoek het.
Sers. Majola Nkohli, polisiewoordvoerder, sê vier gewapende mans het Woensdag omstreeks 15:30 by 'n supermark in Caledonstraat ingestorm.
Volgens Nkohli het hulle die werknemers en die klante gedreig en aangehou.
Terwyl mense binne die supermark as gyselaar gehou is, het van die rowers geld uit die kasregisters gesteel.
Polisielede in Uitenhage het Woensdag op 'n man se lyk in die kattebak van 'n motor afgekom. Foto: Verskaf
Hulle het in 'n grys Toyota Corolla gevlug.
Omstanders het die polisie, wat daar naby op patrollie was, ontbied en hulle het die verdagtes agternagesit. Die verdagtes het in Park Lane op die polisie losgebrand.
'n Oor-en-weer-skietery het uitgebreek en nog polisielede is ontbied, waarna drie verdagtes vasgetrek is.
Een vermeende rower wat gewond is, is na 'n hospitaal geneem. Daar is toe op die lyk in die kattebak afgekom.
"Dit is nog onduidelik of die man gekaap is en in die kruisvuur gesterf het, en of hy saam met die verdagtes gewerk het," sê Nkohli.
Daar is op twee vuurwapens beslag gelê. Geen polisielid is in die skietery gewond nie.
Die drie verdagtes, wat tussen 24 en 36 jaar oud is, gaan binnekort in die landdroshof op aanklagte van sakeroof en poging tot moord verskyn.